钦定古今图书集成/明伦汇编/皇极典/第270卷 > 巽卦
## 钦定古今图书集成/明伦汇编/皇极典/第270卷 > 巽卦

《彖》曰：“重巽以申命。”

〈程传〉“重巽”者，上下皆巽也。上顺道以出命，下奉命而顺从，上下皆顺，重巽之象也。君子体重巽之义，以申复其命令，申，重复也，丁宁之谓也。

《象》曰：“随风，巽。”君子以申命行事。

〈程传〉两风相重，随风也。“随”，相继之义。君子观重巽相继以顺之象，而以申命令、行政事。“随”与“重”，上下皆顺也。上顺下而出之，下顺上而从之，上下皆顺，重巽之义也。命令政事顺理，则合民心而民顺。